title: Rosellón
text: Iste articlo ye sobre l'actual comarca de Rosellón. Se veiga condau de Rosellón ta l'historico condau.
  
  Rosellón (en catalán Rosselló) ye una comarca d'a Catalunya Norte situata a o sud de Francia. Perpinyán, a ciudat más important y capital, ye tamién a ciudat mas important d'a Catalunya d'o Norte. Muga con as comarcas catalanas de l'Alto Empordán, o Vallespir y lo Conflent, y a o norte con Occitania.
  
  Ye tamién o nombre que ha estau trigato por as autoridatz francesas ta definir o conchunto d'a Catalunya Norte aintro d'a rechión francesa de Languedoc-Rosellón (Languedoc-Roussillon). En realidat, Rosellón ye nomás una d'as 5 comarcas (l'Alta Cerdanya, o Capcir, o Conflent, Rosellón y lo Vallespir) que forman a Catalunya Norte, tamién dita Catalunya d'o Norte, u en francés Catalogne Nord u Catalogne française, y que representa quasi tot o departamento d'o Pireneus Orientals (Pyrénées-Orientales).
  
  Rosellón, con as atras comarcas d'a Catalunya d'o Norte, se deseparó d'a resta de Catalunya en o sieglo XVII, como resultato d'a redota catalana en a Guerra d'os Segadors. Con o tractau d'os Pireneus, Espanya cedió Rosellón a Francia.
  
  Cheografia
  
  Rosellón ye una plana ubierta a la mar y rodiata de sierras, como a plana chemela d'o Empordán, lo que fa que bi haiga una zarpada de paisaches diferents y subcomarcas individualizatas:
  A Plana de Rosellón u de Perpinyán ye a redolada d'a capital d'a comarca.
  O Riberal ye a parti d'a plana arredol d'a Tet, entre Perpinyán y o Conflent y ye una zona adedicata tradicionalment a o regano.
  A Salanca s'estendilla entre o Estanyo de Salses, en a muga norte d'a comarca, y a Tet, y debe o suyo nombre a la presencia de crostas salinas en o terreno. O rieso de salinización d'os aqüifers por a suya expleitación excesiva debita a o turismo i ye un problema.
  Os Aspres, montanyas scistosas y redondiatas que fan de transición entre a plana y o Canigó. O Nomenclátor toponimico de Catalunya d'o Norte de 2007 los mete en a categoría de comarca.
  As Corberes, o solo testimonio d'o Prepireneu norte en Catalunya, forma un paisache xuto a causa de l'efecto d'a tresmontana y a la naturaleza calcaria d'a roca, que creya un modelato karstico que fa que l'augua se cole. A subcomarca ye compartita entre Rosellón, a Fenolleda y una chicota parti de l'Aude.
  Os lugars costers d'a Marenda u Costa Vermella; ye decir, Cotlliure y Banyuls de la Marenda.
  L'Albera ye a zona arredol d'a mesma sierra, y a vegatas ha estau considerata una subcomarca d'o Vallespir y seguntes o GREC incorpora a Marenda.
  
  Referencias
  
  Comarcas de Catalunya d'o Norte